b'\n_START_ARTICLE_\nErnest Miller Hemingway\n_START_SECTION_\nEls primers anys\n_START_PARAGRAPH_\nVa n\xc3\xa9ixer el 21 de juliol del 1899 a la ciutat d\'Oak Park, poblaci\xc3\xb3 situada a l\'estat nord-americ\xc3\xa0 d\'Illinois. El seu pare, Clarence Edmonds Hemingway, era metge, i la seva mare, Grace Hall Hemingway, era m\xc3\xbasica. Tots dos eren molt respectats en la conservadora comunitat d\'Oak Park. Pocs anys despr\xc3\xa9s de casar-se, el matrimoni Hemingway va anar a viure a casa de l\'avi matern, que es deia Ernest Hall i que va donar nom al primer fill bar\xc3\xb3 de la parella. Finalment, la parella va traslladar-se a una casa de set habitacions en un barri de classe alta, amb un estudi de m\xc3\xbasica per a la seva mare i el consultori m\xc3\xa8dic del seu pare._NEWLINE_De ben petit, va viure l\'obsessi\xc3\xb3 de la seva mare perqu\xc3\xa8 aprengu\xc3\xa9s a tocar el violoncel, fet que va convertir-se en font de grans conflictes familiars. M\xc3\xa9s tard, per\xc3\xb2, el Hemingway escriptor admetria que les classes de m\xc3\xbasica li havien estat fins i tot \xc3\xbatils per a la seva obra._NEWLINE_La fam\xc3\xadlia tenia una casa d\'estiueig a Michigan, on el seu pare va ensenyar-li des de ben petit a ca\xc3\xa7ar, pescar i a fer acampada als boscos i llacs de la zona. Les seves primeres experi\xc3\xa8ncies amb la natura van marcar la seva passi\xc3\xb3 per l\'aventura a l\'aire lliure i la vida en zones remotes i a\xc3\xafllades._NEWLINE_Entre els anys 1913 i 1917, va anar a l\'escola de secund\xc3\xa0ria Oak Park and River Forest High School, on va practicar diversos esports, com la boxa, l\'atletisme, el waterpolo i el futbol americ\xc3\xa0. Va destacar en l\'assignatura d\'angl\xc3\xa8s, i durant dos anys va formar part de l\'orquestra de l\'escola. En el pen\xc3\xbaltim curs, va triar el periodisme com a assignatura optativa; va comen\xc3\xa7ar aix\xc3\xad a escriure diversos articles per a la revista de l\'escola, per als quals feia servir el pseud\xc3\xb2nim Ring Lardner, Jr, en refer\xc3\xa8ncia al periodista esportiu del mateix nom del Chicago Tribune. Com molts d\'altres, Hemingway va ser periodista abans que novel\xc2\xb7lista; un cop acabada la seva formaci\xc3\xb3, va treballar de reporter per al peri\xc3\xb2dic Kansas City Star, el llibre d\'estil del qual marcaria tamb\xc3\xa9 la base de la seva escriptura posterior: "Utilitzi frases curtes. Utilitzi primers par\xc3\xa0grafs curts. Usi un llenguatge vigor\xc3\xb3s. Sigui positiu, no negatiu".\n_START_SECTION_\nPrimera Guerra mundial\n_START_PARAGRAPH_\nA principis del 1918, va allistar-se a la Creu Roja de Kansas City, i va signar un contracte per convertir-se en conductor d\'ambul\xc3\xa0ncies a It\xc3\xa0lia. Va arribar a Par\xc3\xads quan la ciutat estava patint un bombardeig de l\'artilleria alemanya. El mes de juny ja era al front itali\xc3\xa0. Segurament, va ser durant aquesta \xc3\xa8poca quan va con\xc3\xa8ixer John Dos Passos, amb qui va tenir una relaci\xc3\xb3 molt dif\xc3\xadcil durant anys. _NEWLINE_En la seva estada al front fou ferit, el 8 de juliol, per foc de morter. Malgrat les ferides, va aconseguir salvar un soldat itali\xc3\xa0, fet que va valdre-li la Medalla de Plata al Valor Militar del govern itali\xc3\xa0. Aix\xc3\xad, acab\xc3\xa0 sent condecorat i ascendit al c\xc3\xa0rrec de tinent. _NEWLINE_Per a la seva recuperaci\xc3\xb3, va estar m\xc3\xa9s de sis mesos en un hospital itali\xc3\xa0, a Mil\xc3\xa0. _NEWLINE_El 1919, retorn\xc3\xa0 al seu pa\xc3\xads on treball\xc3\xa0 de periodista per a diferents diaris de Chicago i Toronto (Canad\xc3\xa0), en qu\xc3\xa8 public\xc3\xa0 els seus primers contes.\n_START_SECTION_\nGuerra Civil espanyola\n_START_PARAGRAPH_\nDurant la Guerra Civil espanyola va treballar com a corresponsal de guerra a Madrid per a la North American Newspaper Alliance, on es va sentir fortament implicat en la causa republicana, de la qual n\'esdevingu\xc3\xa9 propagandista. L\'experi\xc3\xa8ncia a Espanya li va servir el 1940 per a escriure una de les seves obres mestres, For Whom the Bells Toll (Per qui toquen les campanes), ambientada a les muntanyes de Seg\xc3\xb2via durant els preparatius de la Batalla de Guadalajara. El 1938, va ser a la Batalla de l\'Ebre, i fou un dels darrers cronistes a abandonar el terreny. \xc3\x89s durant aquesta \xc3\xa8poca que es fa evident la seva nova actitud d\'escriptor pol\xc3\xadticament comprom\xc3\xa8s en el sentit tradicional, al costat dels antifeixistes._NEWLINE_Entre altres coses, la seva estada a Espanya li serv\xc3\xad per aficionar-se a la taurom\xc3\xa0quia.\n_START_SECTION_\nEl su\xc3\xafcidi\n_START_PARAGRAPH_\nFortament alcoholitzat i tement acabar boig, fou internat en diversos frenop\xc3\xa0tics. En saber que patia un c\xc3\xa0ncer, se su\xc3\xafcid\xc3\xa0 d\'un tret d\'escopeta el 2 de juliol del 1961 a la ciutat de Ketchum, situada a l\'estat d\'Idaho.\n_START_SECTION_\nObra liter\xc3\xa0ria\n_START_PARAGRAPH_\nEl 1922, marx\xc3\xa0 a Par\xc3\xads, on es relacion\xc3\xa0 amb la col\xc3\xb2nia cultural nord-americana i public\xc3\xa0 els seus primers llibres: Three stories and ten poems (Tres contes i deu poemes, 1923), In our time (En la nostra \xc3\xa8poca, 1924), The torrents of spring (Els torrents de primavera, 1926) i la novel\xc2\xb7la que va donar-li la popularitat, The Sun also rises (1926). A aquesta, seguiren el llibre de relats Men without women (Homes sense dones, 1927) i la novel\xc2\xb7la que el don\xc3\xa0 a con\xc3\xa8ixer internacionalment, A Farewell to Arms (Ad\xc3\xa9u a les armes, 1929), sobre la seva experi\xc3\xa8ncia b\xc3\xa8l\xc2\xb7lica durant la Primera Guerra mundial. _NEWLINE_El 1928, es trasllad\xc3\xa0 a viure a Key West, situada a l\'estat de Florida, i a partir de llavors men\xc3\xa0 una exist\xc3\xa8ncia apartada de la societat urbana, per\xc3\xb2 relacionant-se amb pescadors o ca\xc3\xa7adors. El 1941, es compr\xc3\xa0 una casa a La Habana (Cuba), finca Vigia, on hi visqu\xc3\xa9 llargues temporades. De la seva obra posterior, cal esmentar: Death in the Afternoon (Mort a la tarda, 1932), Green Hills of Africa (Turons verds d\'\xc3\x80frica, 1935), To have and have not (Tenir-ne, o no, 1937), For whom the Bell tolls (Per qui toquen les campanes, 1940, sobre la Guerra Civil espanyola), The snows of Kilimanjaro (Les neus del Kilimanjaro, 1948), Across the River and into the trees (A trav\xc3\xa9s del riu i entre els arbres, 1950) i la narraci\xc3\xb3 The Old man and the Sea (El vell i el mar, 1952), per la qual obtingu\xc3\xa9 el Premi Pulitzer._NEWLINE_El 1954, va rebre el Premi Nobel de Literatura pel seu mestratge en l\'art de la narrativa, demostrat recentment en la seva obra "El vell i el mar", i per la influ\xc3\xa8ncia que ha exercit en l\'estil literari contemporani._NEWLINE_La seva obra, caracteritzada per un estil directe, d\'oracions simples, per\xc3\xb2 d\'adjectivaci\xc3\xb3 precisa, gira al voltant de la tr\xc3\xa0gica lluita de l\'individu contra el frac\xc3\xa0s, presentant la vida com una aventura que mena a la derrota. Qualificat d\'autor "viril" i "poder\xc3\xb3s", exerc\xc3\xad una gran influ\xc3\xa8ncia en les generacions posteriors de la literatura nord-americana, i tamb\xc3\xa9 en diversos escriptors espanyols, un d\'ells fou Josep Maria Sanju\xc3\xa1n Urmeneta.'